Uganda, ekwata kya kusatu mu nsi ezisinga okuyimba n'okusanyusa abantu mu Afrika yonna. Uganda erimu amawanga nkaaga mu ttano agavaamu abantu aboogera ennimi ez'enjawulo,era muno mwe muva ennyimba eziyimbibwa abantu ba nnansangwa. Abaganda, ly'eggwanga erisinga okuvaamu abayimbi ab'amaanyi era ab'ettutumu mu Uganda, batunze nnyo obuwangwa bwabwe n'okubuutikira ekisaawe ky'okuyimba mu Uganda mu byasa ebibiri ebisembyeyo. Ekika ky'ennyimba ekyasooka okututumuka nga kivaamu ne ssente mu Uganda kye kya Kadongo Kamu nga kyava mu nnyimba ya Baganda ey'eŋŋoma Eŋŋanda. Okuva mu myaka gya lukumi mu lwenda kinaana okutuuka mu gya Lukumi mu lwenda kyenda, Kadongo Kamu yabuutikirwa nnyo abayimbi nga Peterson Mutebi, Dan Mugula, Sebadduka Toffa, Fred Ssonko, Livingstone Kasozi, Fred Masagazi, Baligidde, Asuman Mukungu, Gerald Mukasa, Sauda Nakakaawa, Matia Luyima, Herman Basudde, ne Paulo Kafeero. Baakifuula ekika ky'ennyimba ekyasinga okucaaka mu Uganda. Ng'emyaka gya lukumi mu lwenda kinaana giggwaako, omugenzi Philly Lutaaya yafulumya olutambi lwe olwa "Born In Africa' oluvannyuma lw'efuga amayengo g'empewo. Lutaaya yayongerako olutambi olulala lwe yatuuma "Merry Christmas" olwaliko ennyimba munaana. Olutambi luno lukyali lwa ttutumu okutuusa leero era ennyimba za Philly Lutaaya teziva ku mimwa gya Bannayuganda abaagazi b'ennyimba. Ku ntandikwa y'emyaka gya lukumi mu lwenda kyenda, ekika ky'ennyimba ekirala kyayingirawo nga kiyitibwa Afro ragga oba kye bayita Ekidandali mu Luganda nga kireetebwa abantu okwali: Rasta Rob, Kid Fox, Ras Khan, Messe, Shanks Vivid, Menton Summer, Ragga Dee, Bebe Cool ne Jose Chameleone, Bobi Wine kw'ossa ne Steve Jean - ng'oluvannyuma ye yafuuka akola ennyimba z'abalala mu sityudiyo. Ennyimba ezicaase ennyo ne zikola ssente ze nnyimba za Classical.